遊漢州西湖
作者：陸游
朝代：宋

paragraphs: 房公一跌樷衆毁，八年漢州爲刺史。
遶城鑿湖一百頃，島嶼曲折三四里。
小庵靜院穿竹入，危榭飛樓壓城起。
空濛烟雨媚松楠，顛倒風霜老葮葦。
日月苦長身苦閑，萬事不理看湖水。
向來愛琴雖一癖，觀過自足知夫子。
畫船載酒凌湖光，想公樂飲千萬場。
嘆息風流今未泯，兩川名醖避鵝黄。